মোস্তাফিজুর রহমান, শিক্ষক, বীরশ্রেষ্ঠ নূর মোহাম্মদ পাবলিক কলেজ, ঢাকা
বাংলা ২য় পত্র
ব্যাকরণপ্রিয় শিক্ষার্থী, আজ বাংলা ২য় পত্রের ব্যাকরণ অংশের প্রশ্নোত্তর ধারাবাহিকভাবে দেওয়া হলো।প্রশ্ন: অর্থ অনুসারে বাক্য কয় প্রকার ও কী কী? আলোচনা করো।অথবা, অর্থানুসারে বাক্যের প্রকারভেদ উদাহরণসহ আলোচনা করো।অথবা, অর্থের দিকে দিয়ে বাক্যকে কয় ভাগে ভাগ করা যায়? প্রত্যেকটির সংজ্ঞা ও উদাহরণ দাও।অথবা, বাক্যের অতর্গত শ্রেণিবিভাগ দেখাও। প্রত্যেক শ্রেণীর সংজ্ঞা ও উদাহরণ দাও।উত্তর: অর্থ অনুসারে বাক্যের প্রকারভেদ: অর্থ অনুসারে বাক্যকে আট ভাগে ভাগ করা হয়েছে। যেমন:নির্দেশবাচক বাক্য: কোনো ঘটনা, ভাব বা বক্তব্যের তথ্য যে বাক্য প্রকাশ করে তাকে বলা হয় নির্দেশবাচক বাক্য। একে নির্দেশবাচক, নির্দেশমূলক বাক্য, নির্দেশসূচক বাক্য, নির্দেশাত্মক বাক্য, শুদ্ধ বর্ণনাত্মক বাক্য, বিবৃতিমূলক বাক্য প্রভৃতিও বলা হয়। যেমন: সে একটি গল্পের বই পড়ছে।প্রশ্নবোধক বাক্য: কোনো ঘটনা, ভাব বা বক্তব্য সম্পর্কে যে বাক্যে কোনো প্রশ্ন থাকে তাকে বলা হয় প্রশ্নবোধক বাক্য। এর অন্য নাম প্রশ্নমূলক বাক্য, প্রশ্নাত্মক বাক্য, জিজ্ঞাসাত্মক বাক্য প্রভৃতি। যেমন: তুই দাঁড় টানতে পারিস?অনুজ্ঞাসূচক বাক্য: আজ্ঞা, আদেশ, উপদেশ, অনুরোধ, অনুমতি, আমন্ত্রণ, নিষেধ ইত্যাদি যে বাক্যে প্রকাশ পায় তাকে বলা হয় অনুজ্ঞাসূচক বাক্য। এর অন্য নাম আজ্ঞাসূচক বাক্য, আজ্ঞা বাচক বাক্য, অনুজ্ঞাসূচক বাক্য, অনুজ্ঞাবোধক বাক্য, আদেশসূচক বাক্য প্রভৃতি। যেমন: তোমার ঘোমটা খুলে দাও। তোমার নয়ন তুলে চাও।প্রার্থনাসূচক বাক্য: যে বাক্যের মাধ্যমে কোনো প্রার্থনা প্রকাশ পায় তাকে বলা হয় প্রার্থনাসূচক বাক্য। এর অন্য নাম প্রার্থনামূলক বাক্য। যেমন: অন্ধজনে দেহ আলো।কার্যকারণাত্মক বাক্য: কারণ, নিয়ম, শর্ত স্বীকৃতি সংকেত প্রভৃতি যে বাক্যে দ্যোতিত হয় তাকে বলা হয় কার্যকারণাত্মক বাক্য। এ ধরনের বাক্যের অন্য নাম শর্তসূচক বাক্য, শর্তসাপেক্ষ বাক্য প্রভৃতি। যেমন: মন দিয়ে না পড়লে পাস করা যায় না।সন্দেহবোধক বাক্য: নির্দেশবাচক বাক্যে বক্তব্য বিষয় সম্পর্কে সন্দেহ, সংশয়, সম্ভাবনা, অনুমান, অনিশ্চয়তা ইত্যাদির ভাব থাকলে তাকে বলা হয় সন্দেহবোধক বাক্য। এর অন্য নাম সন্দেহাত্মক বাক্য, সন্দেহ প্রকাশক বাক্য, সন্দেহদ্যোতক বাক্য, সংশয়সূচক বাক্য প্রভৃতি। যেমন: হয়তো সে চাকরিটি পাবে।বিস্ময়সূচক বাক্য: হর্ষ, বিস্ময়, দুঃখ, শোক, কাতরতা, করুণা, প্রশংসা ইত্যাদির মনোভাব আবেগ বা উচ্ছ্বাসের আকস্মিকতা নিয়ে যে বাক্যে প্রকাশ পায় তাকে বলা হয় বিস্ময়সূচক বাক্যে। এর অন্য নাম বিস্ময়বোধক বাক্য, বিস্ময়াদিবোধক বাক্য, আবেগবোধক বাক্য, আবেগসূচক বাক্য, উচ্ছ্বাসাত্মক বাক্য প্রভৃতি। যেমন: কুয়াকাটার সমুদ্র দৃশ্য কী আশ্চর্য সুন্দর!ইচ্ছাবোধক বাক্য: যে বাক্যে মনের কোনো ইচ্ছা প্রকাশিত হয় তাকে ইচ্ছাবোধক বাক্য বলে। এর অন্য নাম ইচ্ছাসূচক বাক্য, ইচ্ছামূলক বাক্য, বাসনা-কামসূচক বাক্য প্রভৃতি। যেমন: সে যেন আসে।# বাকি অংশ ছাপা হবে আগামীকাল